DA erken sommige bewerings teen De Lille is onwaarPatricia de Lille. Foto: Twitter Die Kaapse burgemeester, Patricia de Lille, gaan op vier vlakke terugveg teen die verspreiding van vervalste inligting teen haar deur verskeie DA-lede, insluitend twee DA-LP’s. Sy het aan Maroela Media gesê sy gaan: * Dinsdagoggend strafregtelike klagte indien teen DA-lede wat vervalste bewerings oor bevindings teen haar deur die ouditeur-generaal versprei het; * DA-lede wat die vervalste bewerings versprei het, siviel dagvaar vir naamskending; * klagte by die speaker van die Nasionale Vergadering, Baleka Mbete, indien teen twee DA-LP’s wat vervalste inligting versprei het oor ŉ art. 9-instelling, die ouditeur-generaal, wat veronderstel is om deur parlementslede beskerm te word en * klagte by die DA indien vir interne stappe teen die DA-lede wat vervalsings teen haar – ŉ mede-lid van die DA – versprei het tot haar nadeel. Die DA het vanmiddag erken sommige van die bewerings wat senior partylede oor De Lille se beweerde betrokkenheid by wanbestuur gemaak het, is onwaar. Die nuus is eerste deur News24 se Paul Herman bekendgemaak, en kom daarop neer dat bevindings wat toegeskryf word aan die ouditeur-generaal, Kimi Makwetu, vervals is om De Lille te teiken. Dit kom op ŉ tydstip wat die DA wag op regsadvies om te hoor of die party sy omstrede nuwe terugroepklousule teen De Lille kan gebruik. Die DA se volgende stap – ŉ waarskynlike poging om De Lille van haar pligte te onthef – word môre verwag. Dit sal die volgende verwikkeling wees in ŉ morsige moddergeveg binne die DA waarvan die afloop tans onseker is. De Lille het reeds aangedui dat sy beplan om die grondwetlikheid en regsgeldigheid van die DA se optrede tot in die hoogste hof te beveg. Die jongste aanslag op die Kaapse burgemeester is ŉ sosiale media-inskrywing oor ŉ beweerde bevinding teen De Lille deur Makwetu oor die burgemeester se beweerde betrokkenheid by wanbestuur betreffende die toekenning van tenders vir die stad se snelbusdiens, MyCiti. Die bewering was dat Makwetu sou bevind het munisipale tenderregulasies is oortree en dat De Lille verantwoordelik gehou moet word omdat sy nie voldoende oorsig uitgeoefen het nie. Die sosiale media-inset lyk soos ŉ amptelike dokument van die ouditeur-generaal, met handtekening en al. Op die bevinding word dan beweer dat De Lille tenders aan haar vriende toegeken het. Die opskrif lui “Patricia de Lille ontmasker” en word vergesel van ŉ onvleiende foto van De Lille. Die ouditeur-generaal se woordvoerder, Africa Boso, het egter bevestig dit is ŉ vervalsing, en Makwetu self sê hy het nooit so ŉ bevinding teen De Lille gemaak nie. Die bewerings is die afgelope tyd deur DA-lede op sosiale media versprei. Twee van die DA-lede wat die gewraakte vervalsing versprei het, is die party se adjunk hoofsweep en federale ondervoorsitter, Mike Waters, en ŉ LP van Pretoria, Bronwynn Engelbrecht. Die ondervoorsitter van die DA se federale raad, Natasha Mazzone, het in ŉ verklaring gesê die DA maak nie van die sosialemedia-insetsels gebruik in sy saak teen De Lille nie. Sy meen die DA-lede wat die vervalsing versprei het, is bloot slagoffers van fopnuus – iets wat volgens haar dikwels gebeur. Mazzone was nie vanmiddag vir verdere kommentaar beskikbaar nie.